  Анжелика Тихонова корреспондент Нырысетӥ классэ дышетскыны мынӥсьёслэсь куриськонъёссэс кутон Ижкарысь куд-ог школаосын 28-тӥ толшоре кутскоз. Со сярысь журналистъёслы ивортӥз Ижкар администрациысь дышетонъя управленилэн кивалтӥсез Светлана Петрова. «Нырысетӥ классэ мынӥсьёслэсь куриськонъёссэс ӵуказе кутыны кутско со огазеяськонъёсын, кудъёсыз борды быдэс Ижкарлэн интывылэз юнматэмын, асьмелэн 11 сыӵе дышетсконниос», — шуиз Светлана Петрова. Сыӵе ужъюртъёс пӧлы пыро экономикая но математикая 29 номеро лицей, «Школа-30»естественно-гуманитарной лицей, 41 номеро лицей, чеберлыкъя но чебертодосъя 98 номеро лицей, спортъя 25 номеро лицей, 86 номеро гуманитарно-юридической лицей, 32 номеро школа, хореографияя 95 номеро лицей но 24 номеро «ИТ-лицей». Соос быдэс карысь нылпиосты басьтыны быгато. 30-тӥ толшоре мукет школаосы куриськонъёсты басьтыны кутско. Соосты кутон кык люкетэн ортчоз: нырысь ик 1-тӥ тулыспалысен 30-тӥ инвожоозь юнматэм интывылын улӥсь пиналъёслэсь куриськонъёссэс кутозы, нош 1-тӥ пӧсьтолэзьысен 5-тӥ куарусёнозь — мукет интывылын улӥсь пиналъёслэсь. Юнматыку лыдэ басьтӥсько: школаосы та дыре ветлӥсьёслэн лыдзы, кӧня адямилы чакламзы, нырысетӥ классэ мынӥсьёслэн лыдзы но школаослэн улон интызылы матын луэмзы (дорысенызы школаозь сюрессы 500 метрлэсь трос медаз луы). 2017-тӥ арын Ижкарын оглом 9 сюрс нылпиос нырысетӥ классэ вамыштозы шуыса чаклаське. Со кылем арынлэсь 5,9 процентлы тросгес. Дышетонъя управленилэн кивалтӥсез нырысетӥ классэ котькуд мынӥсьлы инты шедёз шуыса пусйиз. Тегъёс: Дышетон Ижкар нылпиос Удмуртия школаос  